G'n tyding van ontvoerde meisie (8) | Netwerk24
Deur Kaydene Davids 23 Junie 2021 20:22
Bokamoso Shabe (8)
Bokamoso Shabe (8) is Maandag die laaste keer omstreeks 13:30 by die Mmantshebo Primary School in
Jerusalem Park gesien.
Luidens 'n voorlopige ondersoek deur die polisie is sy by die skool deur 'n onbekende vrou ontvoer.
'n Man, wat homself Aubrey noem, het die meisie se ouma Maandag sowat twee uur later gebel en 'n losprys van R50 000 geëis. Hy het gedreig om Bokamoso te vermoor as die geld nie aan hom betaal word nie.
Die daaropvolgende dag het 'n vrou, wat haarself as Nthabeleng voorgestel het, Bokamoso se ouma omstreeks 08:45 van dieselfde telefoonnommer gebel en ook die geld geëis.
Volgens brig. Motantsi Makhele, provinsiale polisiewoordvoerder, was daar teen Woensdagaand geen nuwe inligting oor die ontvoering van Bokamoso nie.
Bokamoso het ten tyde van haar ontvoering haar skooluniform aangehad, bestaande uit 'n wit hemp, grys-en-wit trui, grys romp en swart skoene.
Enigiemand met inligting word versoek om ao. Tshediso Qhamakoane by 082 375 6355 te bel of die Stop Misdaad-nommer 08600 10111 te skakel. Inligting kan ook deur die MySAPS-app gestuur word.
Intussen is 'n laerskoolmeisie van Thabong wat reeds sedert 12 Junie vermis is, ook nog nie gevind nie.
Nthabiseng Elisa Molete toe sy jonger was.
Nthabiseng Elisa Molete (13), 'n gr. 7-leerling aan die Moremaphofu Primary School, het op Saterdag 12 Junie omstreeks 18:00 vir haar ma, Alice, gesê sy gaan by haar maats speel. Sy het die aand nie weer huis toe gekom nie.
Haar ouers was egter nie bekommerd nie omdat die meisie gereeld vir 'n paar dae by vriende sal kuier voordat sy weer op haar eie huis toe kom. Hulle het gedink sy sal die volgende dag terug wees.
Haar ma het haar op Maandag 14 Junie as vermis by die polisie aangemeld.
Nthabiseng was in 'n swart broek, geel baadjie en swart
skoene geklee toe sy die laaste keer gesien is.
Enigeen met inligting kan sers. Sethabathaba Pakela van die Thabong-speurdienste by 071 221 8149 of 057 910 2441 bel.